A Bizottság 97/178/EK, Euratom határozata
(1997. február 10.)
a Közösségi Integrált Nemzeti és Regionális Számlák Európai Rendszere (ESA 95), valamint az Integrált Nemzeti Számlák Európai Rendszere (ESA második kiadás) közti átmenet módszertanának meghatározásáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Atomenergia-közösséget létrehozó szerződésre,
tekintettel a Közösségben a Nemzeti és Regionális Számlák Európai Rendszeréről szóló, 1996. június 25-i 2223/96/EK tanácsi rendelet [1] 8. cikkének (3) bekezdésére, és a bruttó nemzeti termék piaci árakon történő összeállításának összehangolásáról szóló, 1989. február 13-i 89/130/EGK, Euratom tanácsi irányelv [2] 6. cikkére,
mivel a Bizottság elvárása szerint a tagállamok GNP-becslésekkel kapcsolatos fenntartásai 1998. december 31-ig megszűnnek;
mivel az ESA 95 és az ESA második kiadásának alkalmazásából levezetett eredmények között eltérések vannak;
mivel az ESA 95-ről szóló, 2223/96/EK rendelet 8. cikke (1) és (2) bekezdésének alkalmazása érdekében legkésőbb 1996 decemberéig azonosítani kell az ESA 95 és az ESA második kiadásának fogalommeghatározásai közötti különbségeket, és értékelni kell hatásukat annak érdekében, hogy az ESA 95-tel összhangban álló GDP- és GNP-adatokból az ESA második kiadásával összhangban álló GDP- és GNP-adatokat lehessen levezetni;
mivel, ha e határozat elfogadása után további olyan különbségeket állapítanak meg az ESA második kiadása és az ESA 95 között, amelyek hatást gyakorolnak a GDP-re vagy a GNP-re, a Bizottság a 2223/96/EK rendelet 8. cikkével összhangban intézkedik e határozat mellékletének módosításáról;
mivel a Közösségek saját forrásainak rendszeréről szóló 88/376/EGK, Euratom határozat végrehajtásáról szóló, 1989. május 29-i 1552/89 tanácsi rendelet (EGK, Euratom) [3] 19. cikke úgy rendelkezik, hogy a Bizottság az érintett tagállammal együtt minden évben felülvizsgálja a saját forrás céljára átadott aggregátumokat, különösen a GNP-bizottság által jelzett esetekben;
mivel az e határozatban előírt intézkedéseket a költség/hatékonyság elv figyelembevételével, jó minőségű GDP- és GNP-becslések egyidejű biztosításával kell alkalmazni;
mivel az e határozatban előírt intézkedések összhangban vannak a 89/130/EGK, Euratom irányelv 6. cikkében létrehozott bizottság véleményével,
ELFOGADTA EZT A HATÁROZATOT:
1. cikk
A GNP-bizottság által 1996. december 31. előtt azonosított és elfogadott, az ESA második kiadása és az ESA 95 közötti, a GDP-re vagy a GNP-re hatással lévő fogalommeghatározási különbségeket a melléklet sorolja fel. A tagállamok minden egyes fogalommeghatározási különbséget a 2. cikkben megállapított elv alkalmazásával értékelnek és dokumentálnak. A tagállamok a 89/130/EGK, Euratom irányelv 5. cikkével összhangban továbbítják a Bizottságnak az egyes eltérésekkel kapcsolatban szükséges információkat és magyarázatokat.
2. cikk
Az ESA második kiadásán alapuló, és a 89/130/EGK, Euratom irányelv szerint szolgáltatott GNP-adatok, és az Európai Közösséget létrehozó szerződéshez csatolt, a túlzott hiány esetén követendő eljárásról szóló jegyzőkönyv alkalmazásáról szóló, 1993. november 22-i 3605/93/EK tanácsi rendelet [4] szerint közölt GDP-adatokat az ESA 95 szerint meghatározott adatokból vezetik le, és ezeket a tagállamok a 2223/96/EK rendelet 7. cikkének (1) bekezdése szerint úgy továbbítják, hogy ez utóbbi adatokat az 1. cikkben említett, az ESA második kiadása és az ESA 95 közötti fogalommeghatározási különbségek figyelembevételével helyesbítik.
Ez az elv a következő összefüggésekben összegezhető:
a) az ESA második kiadása szerinti GDP-adatok
= az ESA 95 szerinti GDP-adatok
- az ESA 95 és az ESA második kiadása közötti fogalommeghatározásokhoz számszerűsített, az 1. cikkben említett összegek együttes összege;
b) az ESA második kiadása szerinti GNP-adatok
= az ESA 95 szerinti GNP-adatok;
- az ESA 95 és az ESA második kiadása közötti fogalommeghatározásokhoz számszerűsített, az 1. cikkben említett összegek együttes összege.
3. cikk
(1) Az e határozat 1. és 2. cikkében megállapított rendelkezéseket a következőkre alkalmazzák:
a) A 89/130/EK, Euratom irányelv szerint mindaddig szolgáltatott, 1998-ra és az azt követő évekre vonatkozó GNP-adatok, amíg az Európai Közösségek saját forrásainak rendszeréről szóló, 1994. október 31-i 94/728/EK tanácsi határozat [5] hatályban marad;
b) az 1998-ra vonatkozó GDP-adatok, amelyeket a 3605/93/EK rendelet alkalmazásában szolgáltatnak.
Ezek a rendelkezések a következőkre is alkalmazhatók:
c) az 1995. és 1997. közötti időszakra vonatkozó GNP- és GDP-adatok, amelyeket a tagállamok az ESA 95 alapján szolgáltathatnak az 1. cikk a) és b) pontjában említett irányelv és rendelet alkalmazásában.
(2) Amennyiben az 1. cikk c) pontja szerint szolgáltatnak adatokat, a tagállamok a Bizottság kérésére közlik az ESA második kiadása és az ESA 95 közötti fogalommeghatározási különbségekből adódó összegeket.
4. cikk
Ha a 94/728/EK, Euratom határozat hatályban marad 1999. december 31. után, akkor a Bizottság felülvizsgálja ezt a határozatot, és szükség esetén megteszi a megfelelő intézkedéseket.
5. cikk
Ennek a határozatnak a tagállamok a címzettjei.
Kelt Brüsszelben, 1997. február 10-én.